ועדת העלייה, הקליטה והתפוצות, כנסת 15, פרוטוקול מספר 26, 1999-11-30 13:00

נעמי בלומנטל: אני פותחת את הישיבה.

נעמי בלומנטל: ישיבת הוועדה כונסה רק לשם הצבעה להחלת דין רציפות על הצעת חוק הליקבידטורים, של חברי-הכנסת יוסי כץ, סופה לנדבר, מיכאל נודלמן ויורי שטרן.

נעמי בלומנטל: היתה כבר הצבעה בקריאה ראשונה.

נעמי בלומנטל: אני מבקשת להצביע.

נעמי בלומנטל: מי בעד החלת דין רציפות?

נעמי בלומנטל: בעד החלת דין רציפות על הצעת החוק - 6 נגד - אין נמנעים – אין

נעמי בלומנטל: 6 בעד, אין נגד, אין נמנעים.

נעמי בלומנטל: אם כך, אנחנו נעביר את בקשתנו להחלת דין רציפות גם במליאה, ביום שני בשבוע הבא.

נעמי בלומנטל: עו"ד פרנקל-שור תסביר לנו מה הפרוצדורה.

נעמי בלומנטל: בבקשה.

עו"ד מירי פרנקל-שור: הפרוצדורה היא שמזכירות הכנסת מחליטה לשים את הנושא על סדר-היום.

עו"ד מירי פרנקל-שור: יושבת-ראש הוועדה מודיעה שהוועדה אישרה ומבקשת ממליאת הכנסת לאשר.

עו"ד מירי פרנקל-שור: כעבור שבועיים מצביעים.

עו"ד מירי פרנקל-שור: במשך השבועיים האלה יכולה הממשלה, או כל סיעה אחרת שמתנגדת, להתנגד להצעת החוק.

עו"ד גיא קריגר: אתמול בישיבת ועדת השרים לענייני חקיקה החליטו השרים שהממשלה תתמוך בהחלת דין הרציפות ובלבד שיוסרו מהצעת החוק סעיפים 5(ב) ו-6.

עו"ד גיא קריגר: סעיף 5(ב) עוסק במתן שירותים רפואיים חינם, וסעיף 6 עוסק במתן עדיפות בהלוואות לדיור וזכאות להיכלל בקבוצות זכאים לדיור ציבורי.

עו"ד גיא קריגר: אני מבקש לוודא שהחלת דין הרציפות, כפי שהצבעתם עליה עכשיו, כוללת את התיקונים האלה.

נעמי בלומנטל: היא לא יכולה.

אופיר פינס-פז: כעורך-דין אתה צריך לדעת שאתה לא יכול לשנות את הצעת החוק המקורית.

אופיר פינס-פז: אתה יכול במהלך החקיקה, מרגע שהרציפות הוחלה לבין הקריאה השנייה והשלישית לעשות כל שינוי שאתה רוצה, במסגרת הכללים, כמובן.

אופיר פינס-פז: אבל אתה לא יכול מראש למחוק עכשיו סעיפים.

נעמי בלומנטל: רציתי לתת אפשרות לממשלה להשאיר את זה ושזה יופיע היום בפרוטוקול.

נעמי בלומנטל: אבל פרוצדורלית זה כמו שאמר חבר-הכנסת פינס-פז.

אופיר פינס-פז: אני רוצה לומר שכיושב-ראש הקואליציה אני אתחשב בדברים שאמרת.

עו"ד גיא קריגר: פשוט חשוב שזה יירשם כאן.

נעמי בלומנטל: אני אעשה כמיטב יכולתי להעביר את הצעת החוק עד כמה שאפשר על-פי ההצעה המקורית, ואנחנו נחפש דרך שהממשלה אולי תסכים גם להצעה כפי שהיא מופיעה.

עו"ד גיא קריגר: חשוב שייאמר שזאת היתה ההחלטה אתמול.

אופיר פינס-פז: לקואליציה יש רוב בוועדת העליה והקליטה.

נעמי בלומנטל: הקואליציה חושבת שיש לה רוב גם בוועדת הכספים וגם בוועדות אחרות, ולא תמיד כך הדבר, בעיקר כאשר מדובר בעולים חדשים ובעליה.

נעמי בלומנטל: אי-לכך, ייתכן שלא כך יהיו פני הדברים.

אופיר פינס-פז: מן הראוי שהכנסת תעסוק בחקיקה אחראית, רצינית ולא פופוליסטית, וכשיושבת-ראש הוועדה כיהנה גם בקדנציה הקודמת כיושבת-ראש הוועדה, לשמחתי בצורה טובה, משום-מה שלוש שנים היא לא העבירה את הצעת החוק הזאת.

אופיר פינס-פז: כל שבוע הייתי רואה על סדר-היום: חוק הליקבידטורים, ושום דבר לא זז.

נעמי בלומנטל: זה לא נכון, משני טעמים.

נעמי בלומנטל: אני רוצה לומר לך עניינית מה היה.

נעמי בלומנטל: קודם-כל, הצעת החוק הגיעה בשלב מאוחר של הכנסת הקודמת.

נעמי בלומנטל: היא לא היתה לפנינו בתחילת עבודתנו.

נעמי בלומנטל: דבר נוסף, אחת הסיבות שהצעת החוק התעכבה, ואמרתי זאת בזמנו לנציגי הליקבידטורים, שכמה דרישות שלהם לא יתקבלו.

אופיר פינס-פז: גם עכשיו יש כמה דרישות בלתי-סבירות.

וילמה מאור: אני רוצה להזכיר שהטיפול בהצעת החוק התעכב מפני שהיו שתי הצעות חוק בענין הליקבידטורים.

וילמה מאור: הצעה אחת עברה לוועדת העליה והקליטה, והצעה שנייה עברה לוועדת העבודה והרווחה, ועד שההצעות אוחדו והוחלט להעביר אותן לוועדת העליה והקליטה לא ניתן היה להעלות את הנושא לדיון.

וילמה מאור: זה היה העיכוב הרציני ביותר.

נעמי בלומנטל: העיכוב הזה נמשך כמה חודשים.

נעמי בלומנטל: דרך אגב, בממשלה הקודמת לא היתה התנגדות לחוק.

אופיר פינס-פז: גם פה אין התנגדות.

אופיר פינס-פז: יש הסכמה לעקרון, אין הסכמה לתוכן.

נעמי בלומנטל: חבר-הכנסת פינס, בנושאים עליהם מדובר, בעיקר בקטע שמדבר על משרד השיכון ועל הזכאות לדיור ציבורי היו לנו הרבה מאד דיונים בוועדה, והנוסח שהוצע כרגע הוא נוסח של פשרה שעלה בוועדה.

נעמי בלומנטל: לפיכך, אם משרד השיכון ימשיך באותה דרך, נוכל להעביר את החוק כלשונו.

אופיר פינס-פז: אני מציע להסתפק בדברים שנאמרו עד עכשיו.

אופיר פינס-פז: הצעת החוק תובא למליאה, ובהנחה שהיא תעבור במליאה, אנחנו נדון בה בוועדה בכובד ראש, ואני מתכוון להיות נוכח בדיונים כמיטב יכולתי ולתרום את תרומתי הצנועה לטובת הדיון, מתוך כוונה שהחוק הזה יעבור.

נעמי בלומנטל: תודה רבה לכם.

נעמי בלומנטל: הישיבה נעולה.

נעמי בלומנטל: - - - - - -